*Сәуле орта мектебі*

«ТІЛ-ТҰҒЫРЫМ»

атты өлеңді мәнерлеп оқу сайысы

Өткізген:*қазақ тілі мен әдебиеті пәні*

*мұғалімі Бағлан Шұғылақызы*

2016 жыл.

**Мақсаты:** Оқушыларға мемлекеттік тілімізді сүюге,мемлекеттік тілді аяққа баспай,мәртебесін биік ұстау жөнінде түсіндіру.Оқушылардың ой-өрісін,дүниетанымын кеңейту,жұрт алдында еркін ауыз екі сойлеуге баулу.

**Барысы**:

***Сәлеметсіздер ме, құрметті ұстаздар мен оқушылар!***

Қымбат маған ана тілім, бал тілім,

Қымбат маған дана тілім, ар тілім.

Ақ сүтімен бірге сіңген бойыма,

Ана тілім ардақ тұтар алтыным.

-деп ақын ағаларымыз жырлағандай бүгінгі «**Тіл–тұғырым**» атты өлеңді мәнерлеп оқу сайысына қош келдіңіздер.

Өз елімізде тұратын әр адам өз Отанын сүю, мәдениеті мен тілін білу және оларды қастерлеу- қасиетті борышы екенін сезіну керек.Осындай мақсатпен мектебімізде 5-11-сыныптар арасында осы сайыс ұйымдастырылып отыр.

1. **Әнұран орындалады.**

Қазақ тіліміз – ана тіліміз. Ана тіліміз мемлекеттік тіл болып үлкен мәртебеге ие болды. Ол біздің қазақ халқы үшін зор қуаныш.

Сүйемін туған тілді – анам тілін,

Бесікте жатқанымда-ақ берген білім.

 Шыр етіп жерге түскен сәттерімнен

 Құлағыма сіңірген таныс үнім. – деп ана тіліне деген сүйіспеншілігін, құрметін, махаббатын өлең жолдары арқылы жеткізе білемін, сезіндіре аламын деген қатысушыларымызды ортаға шақырайық.

- Сайысымызды бастамас бұрын бүгінгі сайыстың әділ қазы мүшелерімен  таныс болыңыздар (қазылар алқасымен таныстыру).

Олай болса бастаймыз:

***5-сынып оқушылары Анас Әділғазы, Абдрахманов Айдос, Бопан Дәурен, Ескендиров Бейбарс, Жалтаев Тамирлан, Мұхаметжанова Нұрбикен, Рахат Ділнәзді*** *ортаға шақырымыз.*

Келесі кезекті әнге береміз: ән ***«Жаса,қазағым»*** ,орындайтын 11-сынып оқушысы **Анас Арманғазы.**

Орыс тілін түсінемін, білемін,

Шет тілін де жаттап оқып жүремін.

Ата-бабам қастерлеген жанындай,

Ана тілім- менің нағыз жүрегім – дей келе кезекті ***6-сынып оқушыларына береміз. (****Оқушылар екі тілде қазақ,орыс тілдерінде оқиды****)***

Ана тілі ұлттың тілі аяулым  
Тілсіз жерде көш соңында жаяумын  
Тіл болмаса тірліктің де мәні жоқ  
Тілім болса мен тірімін, ояумын.

***7-сынып оқушылары: Қайыр Жасқанат,Балтабек Гауһар,Ташев Нұрсұлтан,Анас Заида, Камидулина Дильназ,Сағынбай Жарас****(өлеңдерін оқиды.)*

Қымбат маған ана тілім, бал тілім,

Қымбат маған дана тілім, ар тілім.

Ақ сүтімен бірге сіңген бойыма,

Ана тілім ардақ тұтар алтыным.

***8-сынып оқушылары: Асылхан Гүлнұр, Мәсәлімова Гүлсән, Мұхаметжанова Гүлраушан, Сұңғат Асылбек****(өлеңдерін оқиды).*

Ана тілім -Бала шағым, өркенім,  
Ана тілім -Болашағым, ертеңім.  
Ана тілім -Сайын далам, жер-көгім,  
Ана тілім -Арман-ойым, өрнегім, - дей отыра кезек ***9-сынып оқушысы Мәсәлімова Айжан, Ташев Ербұланға*** беріледі.

Тілсіз өмір-күнсіз өмір қараңғы,

Айыра алмас жақсы менен жаманды.

Беу,қарағым, тілің үшін күрескін,

Ана тілім әлдилесін ғаламды.

***10-сынып оқушылары Жұмабаева Айдана, Құсайын Айдос, Сағынбай Әсия****(өлеңдерін оқиды).*

***Қазақ тілі***

Сүйемін туған тілді – анам тілін,  
Бесікте жатқанымда-ақ берген білім  
Шыр етіп жерге түскен минутімнен  
Құлағыма сіңірген таныс үнім.  
Сол тілмен шешем мені әлдилеген,  
Еркелеткен, «құлыным», «жаным» деген  
Сол тілменен бірінші білгізілген:  
«Ана» деген сүйгендік сөз әм менен  
Қылжықтап, алып қашып құрбы бөркін  
Сол тілменен ойнадым далада еркін  
Сол тілменен бірінші сыртқа шығып  
Өмірде ен далада ұққан көркім.

Ана тілім ырысты ма, кұнды ма?   
Деп сұрамас, тегін білген сұңғыла.   
Туған тілде ас қайырған сайын да,   
Оқығандай серпіліп қал бір дұға.   
Шұлғытар орыс тілді Олжастарды,   
Жарқырат қазақ тілі алмастарын.   
Халқына олжа салған айта алады,   
Кім қосты сандығыңа мен қосқанды?!   
Жұпарлы қырда алуан гүлдер таптым,   
Өміршең өзіміздің тілден таптым.   
Тіл екен жемістісі, жұпарлысы,   
Аялап халық баққан гүл мен бақтың. ***С. Торайғыров***

***Туған тілім***

Туған тілім-бабам тілі-өз тілім,  
Туған тілім-анам тілі-өз тілім.  
Туған тілім-далам тілі-өз тілім,  
Туған тілім-адам тілі-өз тілім.  
Туған тілде сыры терең жаным бар,  
Туған тілде әнім менен сәнім бар.  
Туған тілім тіл болудан қалса егер  
Жүрегімді суырып-ақ алыңдар. ***Д. Әбілев.***

***Ана тілім***Ана тілім, дана тілім, бақ тілім,  
Жел өтінде қалып қойған ақ гүлім.  
Тұғыр қылып туған елдің төрінде,  
Асқақтатам ана тілдің ақ туын.  
Елбасы айтқан «ана тілі» құнды ұғым,  
Төле, Әйтеке, Қазыбек елдің бірлігін.  
Қасиет тұтып қастерлеген халықпыз,  
Биігіңнен бәсеңдемей тұр бүгін.  
Ана тілі ұлттың тілі аяулым  
Тілсіз жерде көш соңында жаяумын  
Тіл болмаса тірліктің де мәні жоқ  
Тілім болса мен тірімін, ояумын.  
Туған тілім тал бесіктен тербеткен,  
Ұлағатын бойға жинап ер жеткен  
Тіл рухын тіл тарқатып тарихтан  
Сүрелі сөз озық ойды өрлеткен.  
Баршамызда арман асқақ, тілек бір  
Жүрегі нұр, жайсаң елміз тілі өткір  
Қалқып алған қара сөздің қаймағын

Тіл татулық тұғырымды тіреп тұр.  
Тіл тамыры терең тартқан жайсаң ел,

Аласармас алдымызда арқа бел  
Болашаққа биік болып барынша  
Азат елдің ана тілі арта бер.

***Үш бақытым***

Ең бірінші бақытым – Халқым менің,

Соған берем ойымның алтын кенін.

Ол бар болса, мен бармын, қор болмаймын;

Қымбатырақ алтыннан нарқым менің.

Ал, екінші бақытым – Тілім менің,

Тас жүректі тіліммен тілімдедім.

Кей-кейде дүниеден түңілсем де,

Қасиетті тілімнен түңілмедім

Бақытым бар үшінші – Отан деген,

Құдай деген кім десе, Отан дер ем!

 ...Оты сөнген жалғанда жан барсың ба?

Ойланбай-ақ кел-дағы от ал менен.

**Үйрен ана тіліңді**

Өз тіліңсіз көрсең де өз күніңді,

Өз тіліңсіз болсаң да асқан білімді.

Өз халқыңа бола алмайсың азамат,

Білмей тұрып туған ана тіліңді.

Әлде қалай жоғалтса ана баласын,

Бала іздеп таппай ма өз анасын.

Өгей шеше секілді өзге тіл де өгей,

Өз тіліңмен ертерек тап жарасым.

Сенде айып жоқ, тілің де емес кінәлі,

Ешкімнің жоқ болса да оған күмәні.

Үйренбесең, өз тіліңді білмесең.

Жазықсыз-ақ жазғырып ел тұрады.

Қаның жаның, қазақы ұлттық түрің бар,

Сенен үлгі алар қызың, ұлың бар.

Перзентісің еркін, азат халықтың,

Тәуелсіз ел, мәртебелі тілің бар***. (О.Асқар )***

**Ана тілі**

Қымбат маған ана тілім, бал тілім,

Қымбат маған дана тілім, ар тілім.

Ақ сүтімен бірге сіңген бойыма,

Ана тілім ардақ тұтар алтыным.

Ана тілін жырлап өткен талайлар,

Жырлап өткен Ыбырай мен Абайлар.

Қасиетті менің ана тілімде,

Өшпес мәңгі алаулаған арай бар.

Өлең-жырмен арайланса, тау күліп,

Ардақтымды жырлап өтем ән қылып.

Мағжан, Қасым, Мұқағали жырларын,

Жалғастырып жаза берем мәңгілік.

***Қ.Мырзалиев***

***АНА ТІЛІМ, КҮМБІРЛЕ САРАЙЫМДА!***

Тілін білген Абылай, Абайым да,

Құдырет берген ана тіл талай ұлға.

Қасиетті сол тілдің арқасында

Ерікті ел боп алысқа қарайын да.

Ана тілім, күмбірле сарайымда!

Тағдырым, даралама тілден мені,

Тіл - елмен қауыштырар іргемдегі.

Тіл - елмен табыстырар алыстағы,

Аспандатар жердегі жүрген мені.

Тілмен өрлер мерейім өрлесе де,

Тілсіз бақытын басынан ел кешер ме?

Тілер едім таусылса ақтық демім,

Жерлеңдер деп тілменен жерлесең де ...

Ерекше бір сән беріп көшке бүгін,

Келе жатыр жаңғырып өшкен үнім.

Ана тілім рухымды көтереді,

Самал тербеп тұрғандай текше гүлін.

Өмір кешіп басынан ала құйын,

Жат жерінде күңіренткен дара күйін;

Атамекен,

Аңсаған Ана тілін,

Арманда өткен Мысырда Фарабиім! ..

Көме түсіп көкірекке кекті мұңын,

Жетпіс жылды өңгеріп өтті күнім.

Ана тілмен жазған ғой Мұса Жалил

Түн - түрмеде отырып отты жырын ...

Ана тілсіз тарих та жасалмайды,

Ана тілсіз іс өрге баса алмайды.

Желмаяның үстінде желіп жүріп,

Күңіренбеген тектен-тек Асан Қайғы

Тілін білген Абылай, Абайым да,

Құдірет берген Ана тіл талай ұлға.

Қасиетті тілімнің арқасында

Ерікті ел боп алысқа қарайын да.

Ана тілім, күмбірле сарайымда! ..  ***Марфуға Айтхожина***

**Қорытындылау.**

**Мұғалім**: «Анамыздың ақ сүтінен бойымызға дарыған тілімізді ұмыту – бүкіл ата-бабамызды, тарихымызды ұмыту» деген Б.Момышұлы.Ана тілімізді құрметтеп, сүйе білейік Ынтымағы жарасқан халықтардың бесігі болған шуақты Қазақстанның бақытты да парасатты,білімді де еңбекқор ұл-қызы болып өсе беріңдер!

Назарларыңызға рахмет!

1. **«Менің Қазақстаным» әні орындалады.**

  Әділқазылар сайыс қорытындысын айтады.

  Оқушыларды марапаттау.

|  |
| --- |
|  |